ΓΡΑΠΤΗ ΕΡΩΤΗΣΗ E-3423/97 υποβολή: Pedro Marset Campos (GUE/NGL) προς την Επιτροπή (31 Οκτωβρίου 1997)

Θέμα: Εκφοβιστικές ενέργειες εις βάρος τσιγγάνων για να εξαναγκαστούν να εγκαταλείψουν τα σπίτια τους στη συνοικία San Pio X της Murcia (Ισπανία)

Ο δήμος της Murcia (Ισπανία) προέβλεψε την κατεδάφιση οικημάτων, μερικά από τα οποία κατοικούνται από οικογένειες τσιγγάνων, στο πλαίσιο του σχεδίου εξυγίανσης της συνοικίας San Pio X στη Murcia της Ισπανίας.

Τον Απρίλιο του 1997, ο δήμος της Murcia διέκοψε την παροχή ρεύματος και νερού στις κατοικίες αυτές καθώς και την πρόσβαση σε δημόσια πηγή νερού, πράγμα που σημαίνει σοβαρή αθέτηση της υποχρέωσης του δήμου να εξασφαλίζει επάρκεια ύδατος στους δημότες του. Χωρίς προηγούμενη γνωστοποίηση στους θιγόμενους, το δημοτικό συμβούλιο ανακοίνωσε μέσω του Τύπου, μία ημέρα πριν, ότι οι κατοικίες αυτές επρόκειτο να εκκενωθούν και να κατεδαφιστούν. Η ενέργεια αυτή δεν υλοποιήθηκε μετά από την έκδοση προσωρινής δικαστικής απόφασης.

Μετά την απόρριψη της πρότασης που υπέβαλε ο Σύμβουλος Πολεοδομίας, οι κάτοικοι των σπιτιών αυτών άρχισαν να δέχονται απειλές και εκφοβισμούς σχετικά με την επιμέλεια των ανήλικων παιδιών. Οι απειλές έλαβαν συγκεκριμένη μορφή με την υποβολή αίτησης στο Ινστιτούτο Κοινωνικών Υπηρεσιών της Περιφέρειας της Murcia (ISSORM) για διενέργεια ελέγχου των συνθηκών διαβίωσης των οκτώ οικογενειών τσιγγάνων και για ανάληψη της κηδεμονίας των παιδιών, αν αυτό αποδειχτεί αναγκαίο. Δεδομένου ότι οι κοινωνικές υπηρεσίες του δήμου γνώριζαν την κατάσταση των οικογενειών αυτών εδώ και δύο σχεδόν χρόνια, είναι δύσκολο να καταλάβει κανείς γιατί το μέτρο, αν ήταν αναγκαίο, δεν εφαρμόστηκε νωρίτερα.

Έχοντας υπόψη ότι οι ενέργειες αυτές είχαν ως αποτέλεσμα να κάνουν τις οικογένειες των τσιγγάνων που ζουν στα συγκεκριμένα σπίτια να νιώθουν απειλούμενες, πιεσμένες και τρομοκρατημένες, ερωτούμε την Επιτροπή:

1. δεν κρίνει ότι οι ισπανικές αρχές οφείλουν να εξασφαλίζουν την τήρηση των διατάξεων των Συνθηκών σχετικά με την προστασία των δικαιωμάτων και των συμφερόντων των υπηκόων των κρατών μελών;

2. Έχοντας υπόψη τις ενέργειες των δημοτικών αρχών όσον αφορά τους ανήλικους τσιγγάνους, σε ποιό βαθμό πιστεύει η Επιτροπή ότι παραβιάζονται τα δικαιώματα των ανηλίκων σε περίπτωση έξωσης σαν αυτή που μας απασχολεί;

3. Θεωρεί η Επιτροπή ότι αυτή η ενέργεια των ισπανικών αρχών συμβιβάζεται με τις διατάξεις της Συνθήκης για την καταπολέμηση του κοινωνικού αποκλεισμού; Προτίθεται η Επιτροπή να προβεί σε κάποιες ενέργειες σχετικά;

Απάντηση του κ. Flynn εξ ονόματος της Επιτροπής (4 Δεκεμβρίου 1997)

Το αξιότιμο μέλος έθεσε ένα ζήτημα στέγασης στην περιοχή San Pio X της Murcia, η οποία περιοχή επηρεάζεται από το δημοτικό σχέδιο οικιστικής ανανέωσης της Μurcia. Η συνθήκη ΕΚ δεν αναφέρεται στο ζήτημα της οικιστικής πολιτικής, πράγμα που είναι εκτός του πεδίου αρμοδιοτήτων της Επιτροπής και εντός της αρμοδιότητας των κρατών μελών. Προβλήματα σχετιζόμενα με τη στέγαση θα πρέπει να εξετάζονται στο πλαίσιο των εθνικών πολιτικών των κρατών μελών.

Εντούτοις, η Επιτροπή υποστηρίζει σθεναρά την προστασία και ενίσχυση των ατομικών κοινωνικών δικαιωμάτων και δέχεται ευμενώς την ανανεωμένη προσήλωση στα θεμελιώδη κοινωνικά δικαιώματα που διατυπώθηκε από τα κράτη μέλη στο προοίμιο της συνθήκης του Άμστερνταμ και στο άρθρο 117 της συνθήκης. Το άρθρο 117 της συνθήκης του Άμστερνταμ θέτει «την καταπολέμηση του κοινωνικού αποκλεισμού» ως έναν από τους 6 στόχους της Ευρωπαϊκής Κοινωνικής Πολιτικής. Το άρθρο 118(2) της νέας συνθήκης επίσης δημιουργεί τη δυνατότητα ανάπτυξης ενεργειών για την ενθάρρυνση συνεργασίας μεταξύ κρατών μελών με σκοπό την προώθηση της ανταλλαγής εμπειριών ώστε να καταπολεμηθεί ο κοινωνικός αποκλεισμός. Η Επιτροπή εξετάζει τη στιγμή αυτή τις δυνατότητες που θα μπορούσε να προσφέρει η συνθήκη του Άμστερνταμ σε σχέση με προτάσεις για νέα μέτρα στο πεδίο του κοινωνικού αποκλεισμού, άπαξ και η συνθήκη επικυρωθεί από τα κράτη μέλη και τεθεί σε ισχύ.

Ο κοινωνικός αποκλεισμός είναι ένα πολυδιάστατο πρόβλημα. Η ανεπαρκής στέγαση και η έλλειψη στέγης είναι ίσως οι πλέον ορατές μορφές κοινωνικού αποκλεισμού. Η Επιτροπή θα εξετάσει τα προβλήματα αποκλεισμού που σχετίζονται με τη στέγαση στη μελλοντική της δράση για τον κοινωνικό αποκλεισμό με τον ίδιο τρόπο όπως και λοιπούς παράγοντες που συμβάλλουν στον κοινωνικό αποκλεισμό.

Σε ό,τι αφορά την προστασία των δικαιωμάτων των παιδιών σε σχέση με τις πολιτικές στέγασης, το ζήτημα αυτό βρίσκεται επίσης εκτός του πεδίου αρμοδιοτήτων της Επιτροπής. Εντούτοις, η Επιτροπή υπογραμμίζει ότι όλα τα κράτη μέλη έχουν επικυρώσει τη σύμβαση των δικαιωμάτων των παιδιών, που υπογράφηκε το 1986.